Anni Matthiesen (V), 2023-04-14:
Tak for det.
Det er jo faktisk to lovforslag, som vi behandler her i salen lige nu.
Man kan sige, at barnets lov blev født, dengang man indgik en bred politisk aftale tilbage i 2021, og der blev dengang brugt rigtig, rigtig mange timer på forhandlinger.
Der er ingenting, som er vigtigere end at sikre, at børns rettigheder bliver respekteret; at deres barndom forhåbentlig er uden frygt, og at de kan vokse op omgivet af kærlighed.
Som voksne er det derfor også vores ansvar at sikre trygge rammer for vores børn.
Det er aldrig barnets ansvar.
Børn må aldrig få en følelse af, at de er et problem, der skal løses.
Med denne lov ser vi et barn som et menneske i egen ret og ikke som et menneske, der først og fremmest er underlagt sine forældre.
Denne synsvinkel er faktisk rigtig vigtig, altså netop det med, at barnets stemme bliver hørt.
Børns retssikkerhed skal prioriteres, og de skal opleve et børnevenligt system.
Og ja, som jo også nogle af spørgsmålene her tidligere har gået på, nemlig hvordan vi så sikrer os, at det bliver et børnevenligt system.
Der må jeg sige, at jeg tror, at loven her kan være med til at sætte en ny retning.
Handling på det her område har faktisk også været efterspurgt fra kommunernes side.
Hvis jeg bare skal fremhæve et par af punkterne, som er med i barnets lov, så vil jeg sige, at det er rigtig vigtigt, at der bl.a. nu så bliver sat fokus på, at søskende i udsatte hjem også skal vurderes, og at man dermed ikke kun fjerner ét barn fra hjemmet, men at man samtidig også vurderer barnets søskende.
Kommunerne bliver med lovforslaget jo nu forpligtet til at foretage en børnefaglig undersøgelse, og det er for mig også vigtigt at understrege – måske endda en ekstra gang – at barnet får ret til at have en uvildig bisidder.
Jeg gentager det lige: Barnet har ret til at have en uvildig bisidder.
For jeg kan sige, at det har nogle af de henvendelser, jeg i hvert fald har fået undervejs, drejet sig om, altså om jeg godt vil være med til at sikre, at barnet havde ret til en uvildig bisidder.
Husk nu på, at ikke alle forældre faktisk er i stand til at give deres børn den nødvendige tryghed og den basale omsorg.
Jeg mener, at vi svigter som samfund og vi svigter børnene, når vi ikke hjælper disse børn.
Vi svigter som samfund, når vi ikke stopper op og som voksne tager de her omsorgssvigt – for den sags skyld misbrug og vold mod børn – alvorligt.
Barnets lov er et vigtigt skridt; den er det første skridt til at sikre bedre vilkår og rettigheder for børnene.
Når det er sagt, vil jeg også gerne understrege, at jeg undervejs kommer til at holde øje med, hvordan det her bliver implementeret rundtomkring, og det synes jeg faktisk vi alle sammen har et ansvar for at gøre.
For det er jo klart, at med så kæmpe en ændring og med så stor en lov, vil der formentlig også være brug for nogle justeringer undervejs.
Jeg kan også hilse og sige
, at noget af det, som jeg glæder mig til vi skal til at arbejde med, bl.a. er det med efterværn; men jeg glæder mig også rigtig meget til, at vi også skal kigge på plejefamiliernes kvalitet.
Når jeg har besøgt plejefamilier, har noget af det, de har efterspurgt, været nogle bedre vilkår og også nogle bedre rettigheder for plejefamilierne.
Så med dette lovforslag synes jeg der er sat en vigtig milepæl på en vigtig rejse hen imod, at barnet skal behandles som et menneske i egen ret – og derfor støtter Venstre naturligvis også lovforslaget.
Jeg må sige, at jeg håber, at Dansk Folkepartis nye ordfører på det her område ligesom den tidligere ordfører for Dansk Folkeparti, der var med til at skrive under på den her politiske aftale, også kommer til at stemme for barnets lov.
Der bliver lavet om på så mange grundlæggende ting, og så har vi givet hinanden håndslag på, at vi jo selvfølgelig skal arbejde videre med de ting, vi har aftalt i selve den politiske aftale.
Og ja, så skal vi holde øje med det.
Og ja, som jeg også sagde før, er jeg sikker på og jeg kan næsten stille en garanti for, at med så stor en lovændring vil der også være brug for justeringer, og det kan jo godt være – apropos det, som ordføreren omtaler – at vi skal have kigget på, hvordan vi sikrer endnu bedre, at lovgivningen så bliver overholdt.